Փորձագետները ահազանգում են Եվրոպայում պոպուլիզմի աճի վտանգի մասին
Էմանուել Մաքրոնի հաղթանակը Ֆրանսիայի նախագահական ընտրություններում վերացրեց Արևմտյան աշխարհի շատ երկրներում մտահոգությունը՝ կապված Մարին Լը Պենի հնարավոր ընտրության և դրա հետևանքների հետ, ներառյալ Ֆրանսիայի դուրս բերումը Եվրամիության կազմից: Սակայն շատ վերլուծաբաններ շարունակում են մտահոգվել Եվրամիության ապագայով՝ հաշվի առնելով Բրիտանիայի կողմից դաշինքի լքումն ու պոպուլիզմի շարունակական աճը Եվրամիության երկրներում:
Եվրամիությունը խոշոր քաղաքական և տնտեսական դաշինք է, որը ներառում է 28 երկրներ 510 միլիոն ազգաբնակչությամբ, և հանդիսանում է աշխարհի ամենամեծ տնտեսությունը: Երկրորդ աշխարհամարտից ի վեր ԱՄՆ-ը մշտապես աջակցել է Եվրամիությանը ինչպես ֆինանսապես, այնպես էլ` անվտանգության հարցերում: «Եվրամիությունը շատ առումներով ամերիկյան արտաքին քաղաքականության ամենամեծ ձեռքբերումն է»,- ասում է Ուոլթեր Ռասսել Միդը Հուդզոնի հաստատությունից: Փորձագետ Միդի կարծիքով, Միացյալ Նահանգները կցանկանար աշխարհում հաստատել Եվրամիության մոդելը, ուր առկա են ազատ սահմաններ, մարդկանց ազատ տեղաշարժ, ժողովրդավար հասարակություն, ազատ առևտուր, ինչպես նաև պաշտպանված են մարդկանց իրավունքները: Սակայն այսօր Եվրոպայում առկա են լուրջ խնդիրներ և պարզ չէ, թե որ ուղղությամբ է շարժվում այն, ասում է փորձագետը: Եվրոպայի հարցերով մեկ այլ փորձագետ Չարլզ Քափչենն իր հերթին ասում է, որ Եվրոպայի ներկայիս խնդիրների հիմքում ընկած է գլոբալիզացիայի ձախողումը, քանի որ գլոբալիզացիան սրեց անհավասարությունը, ժողովրդական և մշակութային ճգնաժամերը: «Բրիտանիայի, Ֆրանսիայի և Իտալիայի հանրության զգալի հատվածներն այլևս չեն զգում, որ համակարգը աշխատում է իրենց համար: Նրանք ցանկանում են արգելափակել այն», - ասում է Քափչենը: Փորձագետ Միդի կարծիքով, եթե պոպուլիզմը տարածվի Եվրոպայում, այն կարող է վերածվել քաոսի և հետ մղել մայրցամաքը դեպի մութ ժամանակներ: Ըստ նրա, ԱՄՆ-ի և քաղաքակիրթ աշխարհի համար հիմնական հարցն է, թե ինչպիսին պետք է լինի աշխարհը 21-րդ դարում: Նա մտահոգություն է հայտնել այն առիթով, որ մեկ երկրի ընտրությունների արդյունքները կարող են զգալիորեն ցնցել ամբողջ Եվրամիության հիմքերը, որը փաստում է դաշինքի թուլության մասին: